**TEKIJÄNOIKEUSASIOIDEN NEUVOTTELUKUNNAN 3. KOKOUS (3/2023-2027)**

Aika: Maanantai 3.6.2024 klo 14-16

Paikka: Teams - kokous

Puheenjohtaja Elina Laavi

Varapuheenjohtaja Jorma Waldén

Lakimies VT Minna Aalto-Setälä, Keskuskauppakamari

Juristi Janne Hälinen, Opetusalan Ammattijärjestö OAJ

Johtaja, edunvalvonta Lauri Kaira, Gramex ry Toimitusjohtaja Risto Salminen, Teosto ry Toimitusjohtaja Tero Koistinen, Suomen Filmikamari ry

Hallituksen varapuheenjohtaja Markus Nordenstreng, Suomen Musiikintekijät ry

Toiminnanjohtaja Antti Kotilainen, Musiikkituottajat – IFPI Finland ry

Edunvalvonnan johtava asiantuntija Anna Paimela, RadioMedia ry

Head of Legal Emilia Veranen (Sanoma Media Finland Oy), Sanoma Oyj Mediasääntelyn päällikkö Anniina Dahlström, Yleisradio Oy

General Counsel Leia Ahlström, MTV Oy, sijaisenaan Suvi Aherto

Toiminnanjohtaja Karoliina Huovila, Teatteri- ja Mediatyöntekijöiden liitto Teme ry

Toiminnanjohtaja Sanna Haanpää, Suomen tietokirjailijat ry, sijaisena Mikko Niemelä

Toimitusjohtaja Valtteri Niiranen, Kopiosto ry, sijaisena Kirsi Salmela

Käsikirjoittaja Petja Peltomaa, Näytelmäkirjailijat ja Käsikirjoittajat ry

Toiminnanjohtaja Niina Vettensola, Sanasto ry

Toiminnanjohtaja Matti Numminen, AVATE ry

Toiminnanjohtaja Annukka Vähäsöyrinki, Suomen Taiteilijaseura ry, sijaisenaan Viivi Kuosa

Senior Legal Counsel Maria Rehbinder, Aalto-yliopisto

Juristi Eeva Asikainen, Suomen Kirjailijaliitto ry Johtaja, elinkeinopolitiikka Riikka Tähtivuori, Medialiitto ry

Apulaisjohtaja Liisa Savolainen, Kansalliskirjasto

Toiminnanjohtaja Tapani Tarvainen, Electronic Frontier Finland ry EFFI, sijaisena Topi Toosa

Toimitusjohtaja Elina Ussa, Tietoliikenteen ja Tietotekniikan Keskusliitto, FiCom ry, sijaisenaan Asko Metsola

Lakimies Sanna Nikula, Suomen Journalistiliitto

Toiminnanjohtaja Laura Kuulasmaa, Audiovisual Producers Finland – APFI ry

Puheenjohtaja Ahti Vänttinen, Suomen Muusikkojen Liitto ry

Apulaisjohtaja Mikko Kuutti, Kansallinen audiovisuaalinen instituutti

**Ministeriöiden ja viranomaisten asiantuntijat**

Hallitusneuvos Anna Vuopala, opetus- ja kulttuuriministeriö, sihteeri

Hallitussihteeri Ville Toro, opetus- ja kulttuuriministeriö

Lakimies Petra Sormunen, Patentti- ja rekisterihallitus

Erityisasiantuntija Roosa Patrakka, liikenne- ja viestintäministeriö

Kaupallinen neuvos Mary Anne Nojonen, ulkoministeriö

Juristi Olli Korhonen, Opetushallitus

**14.00 Kokouksen avaus**

**Puheenjohtaja valtiosihteeri Elina Laavi avasi kokouksen**

**14.05 Ajankohtaiset asiat**

**- Kulttuuripoliittisen selonteon valmisteluvaihe**

Valtiosihteeri Laavi kertoi, että selonteon valmistelun vaihe on loppusuoralla. Monenlaisia keskustelutilaisuuksia on pidetty ja myös kirjallisia lausuntoja on saatu paljon. Ehdotettavat toimenpiteet ovat selkeytyneet ja tietenkään kaikkea ei ole voitu ottaa mukaan. Tärkeintä on ollut löytää mahdollisimman käytännönläheisiä toimenpiteitä esitettäväksi selontekoon. Waldén totesi, että ennen selonteon hyväksymistä se viedään lausuntokierrokselle ja sen jälkeen käsiteltäväksi eduskuntaan.

**- Neuvottelukunnan jäsenten ajankohtaiset asiat**

Waldén kertoi, että viime vuoden syksyllä alkanut sidosryhmäkeskustelu koskien DSM-direktiivin mukaista mekanismia kaupallisesta jakelusta poistuneiden teosten käyttämisestä, on nyt viime kuukaudet käyty kulttuuriperintölaitosten ja Kopioston välillä. Waldén tiedusteli neuvottelukunnassa edustetuilta raporttia neuvottelujen vaiheesta.

Kopioston edustaja totesi, että neuvotteluja on käyty usean eri kulttuuriperintölaitoksen kanssa ja ne ovat edenneet hyvin. Neuvottelut on aloitettu kirjallisista teoksista, joihin sisältyy myös monenlaisia muita teoksia ja sisältöjä, myös sellaisia, joita ei mikään tekijänoikeusjärjestö edusta.

KAVIn edustaja esitti huolensa siitä, ettei AV-teoksia unohdeta prosessista. Kansalliskirjaston edustaja totesi, että vaikka voidaan sanoa, että neuvottelut ovat edenneet hyvin, on silti muistettava, että koko kaupallisesta jakelusta poistuneita, vaikkakin tekijänoikeudella suojattuja, teoksia koskeva mekanismi on luotu sitä varten, että sisältöjä voitaisiin saattaa yleisön saataviin.

**- Muut ajankohtaiset asiat**

Sormunen Patentti- ja rekisterihallituksesta kertoi, että PRH oli tehnyt tutkimattajättämispäätöksen yhteishallinnointiorganisaatioiden valvontaan liittyvässä asiassa. Se oli kuitenkin käsitellyt ja ottanut kantaa Kopioston käyttämään Av-valtakirjaan ja Av-tekijänoikeussopimukseen.

**14.30 EU- ja KV-asiat**

- hallitusneuvos Anna Vuopala, opetus- ja kulttuuriministeriö kts. kalvot hankeikkuna

**- Tekstin- ja tiedonlouhintaa (DSM-direktiivi) koskeva komission työpaja**

Vuopala kertoi, että osana kiivaasti käynnissä olevaa ja tekijänoikeusinfrastruktuuriinkin liittyvää keskustelua on käynyt ilmi, että komissio on aloittanut käymään keskusteluja eri sidosryhmien kanssa ja niiden lisäksi on pidetty myös osapuolten välisiä näkökantoja yhdistävä työapaja. Virallisia tietoja työpajasta saadaan vasta heinäkuun alussa neuvoston työryhmässä mutta komissio oli suullisesti referoinut työpajan rakennetta ja käsiteltyjä teemoja.

Se, onko jotain johtopäätöksiä tarkoitus tehdä asiassa, on epäselvää. EU-vaalit tulevat johtamaan jokatapauksessa ratkaisun siirtymistä uudelle komissiolle. Uuden komission ohjelma julkaistaan syksyllä. Kuluvan komission pääfokus oli vihreässä ja digitaalisessa siirtymässä. Tulevalla komissiolla on varmasti puolustus- ja turvallisuusasiat kärjessä, samoin tekoäly.

**- Tekijänoikeuden infrastruktuuri EU-tasolla**

Vuopala päivitti lyhyesti myös Tekijänoikeusinfrastruktuurin kehittämistyötä EU-tasolla, jota tehdään Suomen johdolla Copyright Infrastructure Task Forcessa (CITF). Tekijänoikeus ja tekoälyä (Art. 4(3) mukainen oikeuksien pidättäminen (”opt out”) koskeva käyttötapaus etenee hyvin. CITF:n on 12 jäsenvaltiota mukana.

Tavoite on toteuttaa käyttötapaus yhteistyössä komission johdolla kehitetyn EU:n lohkoketjupalveluinfrastruktuurin tarjoamalle tekniselle alustalle (European Blockchain Service infrastructure, EBSI). Tämän mahdollistava keskeinen edistysaskel on Komission Digitaaliseen vuosikymmentä koskevan tiedonannon mukaisen Europeum EDICin asettaminen 10 maan välille 21.5.2024. Suomen ja mahdollisimman monen tulisi liittyä tarkkailijaksi Europeumiin mahdollisimman pian. Ensimmäinen EDICin osapuolikokous (Assembly) on syyskuussa. Lisäksi teoskappaleiden automaattiseen tunnistamiseen (digital watermarking) tarkoitettu ISCC-koodi (International Standard Content Code) on nyt hyväksytty viralliseksi kv-standardiksi ISO:n toimesta 27.5.2024. Yhdistämällä uusia siltatunnisteita olemassa oleviin tekijöitä, teoksia ja niiden versioiden tunnistamiseen tarkoitettuihin tunnisteisiin, sekä liittämällä ne luotettavalla tavalla yhteen lohkoketjussa muodostetaan tekijänoikeustietoa, joka on avoimesti saatavilla.

Lisäksi koskien kv-asioista, Vuopala mainitsi, että erittäin pitkään neuvoteltu WIPOn geenivaroja ja perinteistä tietoa koskeva kansainvälinen sopimus saatiin onnistuneesti hyväksyttyä diplomaattikonferenssissa Genevessä. Kansainvälinen monenvälinen lainsäädäntötyö on hyvin hidasta mutta palkitsevaa, kun lopulta onnistutaan löytämään sopiva hetki yhteisymmärrykselle.

Keskustelu

Vsi Laavi tiedusteli, olisiko jotain tiettyä viestiä hyvä välittää Suomesta EU:n komissiolle, kun aiemmin nostettiin esiin EU-vaikuttaminen yhtenä tärkeänä teemana tekijänoikeusasioiden neuvottelukunnassa.

Vuopala totesi, että kun tekoäly ja luova tekoäly varmasti tulee olemaan esillä myös uuden komission ohjelmassa, olisi tärkeää, että suomalaiset sidosryhmät toisivat esiin tarpeen kehittää toimiva tekijänoikeusinfrastruktuuri EU-tasolle.

Medialiitto totesi, että EU:n tulisi korostaa eurooppalaisten yritysten digitalisaatiota ml. IP-oikeudet ja tasapuolinen kohtelu ja strateginen autonomia. Tässä olisi tärkeä tehdä yhteistyötä.

Aalto yliopisto nosti esiin tekoälyn käytön tieteellisessä tutkimuksessa. Tällä hetkellä lainsäädäntö on hyvällä mallilla. On tärkeää, että EU:ssa voidaan kehittää tekoälyä ja ettei yritykset ole sidottuja kiinalaisiin tai yhdysvaltalaisiin suuryrityksiin. Euroopan parlamenttiin tulisi pyrkiä vaikuttamaan, sillä siellä painottuu usein eteläeurooppalainen ajatusmaailma.

Teosto toi esiin huolet AI-yritysten pyrkimyksistä rakentaa koko liiketoimintamallinsa tekijänoikeudella suojatun sisällön varaan. Olisi tärkeä saada pian EU:n AI-toimiston lupaamat ohjeistukset sille, miten tekijänoikeuksia kunnioitetaan.

**14.50 Tekoälyyn liittyvien tekijänoikeudellisten kysymysten käsittely pienryhmissä**

- Tilannekatsaus, hallitusneuvos Anna Vuopala, opetus- ja kulttuuriministeriö kts. kalvosarja Hankeikkunassa.

Vuopala toi esiin, että edellisessä kokouksessa oli sovittu, että tekoälyä ja tekijänoikeuksia koskevaa keskustelua jatkettaisiin pienryhmissä, vastaavalla tavalla kuin tekijänoikeusinfrastruktuurin kehittämisen osalta. Vuopala totesi, että huhtikuun lopussa järjestettiin ensimmäinen sarja pienryhmäkeskusteluita, joille oli valittu osallistujien parista vetäjät. Ensimmäisessä Käytännöt –ryhmässä fokus oli tekoälyn käyttö luovassa työssä (ja sen vaikutukset mm. luovuuteen ja ansaintaan). Toisessa Teknologia-pienryhmässä käsiteltiin tarvetta ymmärtää paremmin mitä käytännössä tapahtuu tekoälyn koulutusprosessissa ja kolmannessa Juridiikka-pienryhmässä näkökulma oli tekoälysovellusten vaikutukset tekijänoikeusjärjestelmään sekä muihin lähellä oleviin oikeudenaloihin.

1. **Lainsäädännön kansallisten muutostarpeiden arviointi**

- **Taustamuistioiden käsittely neuvottelukunnassa; menettelyn esittely**, johtaja Jorma Waldén, opetus- ja kulttuuriministeriö. Kts. kalvosarja Hankeikkunassa.

Waldén esitteli tekijänoikeuslain asiakohtaisten arviointien menettelyn. Taustamuistiot valmistellaan virkatyönä. Niiden sisällöstä keskustellaan neuvottelukunnassa, ja jäsenille varataan mahdollisuus kommentoida myös kirjallisesti (vähintään 1 kk) s-postilla. Ratkaisu mahdollisesta jatkovalmistelusta (esim. lainvalmistelu, jatkoselvitys, muu toimenpide) tehdään ministeriössä.

Ministeriössä valmisteltava asiakohtainen muistio tuodaan neuvottelukunnan käsittelyyn, kun arvioinnin katsotaan olevan riittävä neuvottelukunnassa käytävän keskustelun pohjaksi. Aikataulu täsmentyy valmistelun edetessä.

Vastauksena FiComin edustajan kysymykseen neuvottelukunnan ulkopuolisten tahojen mahdollisuudesta osallistua Waldén totesi, että asiasta riippuen myös muistion valmisteluvaiheessa voidaan tarvittaessa käydä keskusteluja eri sidosryhmien ja muiden ministeriöiden edustajien kanssa.

Neuvottelukunnan jäseniä pyydetään lisäksi toimittamaan ehdotuksia muiksi asiakohdiksi neuvottelukunnan asialistalle.

- **Ensimmäinen taustamuistio: Ohjelmien saatavuus SVT Play -palvelussa Ahvenanmaalla**, hallitussihteeri Ville Toro, opetus- ja kulttuuriministeriö. Kts. kalvosarja Hankeikkunassa.

Toro esitteli asiasta laaditun taustamuistion luonnoksen. Ohjelmien saatavuus SVT Play -palvelussa perustuu SVT:n ja ohjelmien oikeudenhaltijoiden välisiin sopimuksiin. Kaikki ohjelmat eivät ole saatavilla Ruotsin ulkopuolella. Verkkolähetysdirektiivissä (EU) 2019/789 säädetty verkossa tarjottaviin oheispalveluihin sovellettava alkuperämaaperiaate ei koske muita televisio-ohjelmia kuin uutis- ja ajankohtaisohjelmia ja lähetystoimintaa harjoittavan organisaation omatuotantoisia ohjelmia. On demand -palveluita ei ole teknisesti mahdollista edelleen lähettää. Kyse ei ole lainsäädäntöasiasta vaan SVT:n tehtävistä ja siitä, että se harjoittaa tehtäviensä mukaista sopimustoimintaa ohjelmien käyttöoikeuksia hankkiessaan.

**16.00 Kokous päättyy**

 Seuraavan kokouksen ajankohta voisi olla syyskuu/ lokakuu.